Taxa Behçeşehîrî ya qezaya Meramî ya Konya de keyeyo kurd Dedeogullari 12ê gulane de maruzê hêrişê 60 kesan mend ke nê hêrişkerî cîranê keyeyê kurdî bîyî.
Keyeyê Dedeogullariyo ke  qersij o nînan ra 4ê ci cinîyî yê û 7 bî temamî kesî yê. Nîjadperestan eşt keyeyê Dedeogullari ser û vat 'Ma ulkucî yê, ma nêverdê şima tîya de biciwîyê.' Nîjadperestan pê kerra, kard û kolîyan hêrişê keyeyî kerd. Hêriş de Metîn Dedeogullari de gonîbiyayîşê  mezgî virazîya, endamê bînî yê keyeyî zî bi giranî birîndar bîyî.
Bariş Dedeogullariyî Ajansê Mezopotamya rê qisey kerd û da zanayene ke 12ê gulane de şewe saete 22.00 de koma bi 60 kesan eşt baxçeyê înan ser û nînan vat: ''Ma ulkucî yê, ma nêverdê şima tîya de biciwîyê.'' Bariş Dedeogullariyî vat: ''Birayê mi de rijîyayîşê gonîya mezgî vejîya, 3 rojî o servisê ciewnîyayîşê giranî de mend. Waya mi zî 4 rojî nêweşxane de mend, baska ci de  platîn ame dekerdene. A do heta peynîya emrê xo nêeşka a baska xo ya çepe bişuxilna. Babîyê mi 66 serre yo, birîndar bîyo. Ez û di wayê ma yê bînî zî bi giranî birîndar bîyî. Semedo ke ma kurd ê, ê nêwazenê ma taxe de bimanê. A roje polîsî ameyî la polîsan ma kerdî sûcdar.''
Avûkatê keyeyî Abdurrahman Karabulutî zî pare kerd ke hêrişkerî Ali Keleş, Ayşe Keleş, Yahya Çalik, Lutfî Keleş, Ali Çalık, Şerîfe Çalik û Velî Keleş tepişîyayî la A.K., R.Ç., A.Ç., û Î.K. pê şertê kontrolê edlîyî vera dîyayî. Alî Çalik zî dima vera dîya. Hêrişê bi 60 kesan de 4 kesî tepişîyayî.
Karabulutî pê waştişê hîrakerdişê tehqîqatî û tesbîtê hêrişkeran 17ê hezîrane de Serdozgerîya Komare ya Konya rê muracat kerd.
